יוסי אבני-לוי

יוסי אבני-לוי (נולד ב-25 במאי 1962) הוא סופר ודיפלומט ישראלי, אשר כיהן כשגריר ישראל בסרביה ובליטא. חתן פרס ספיר לשנת 2024 על ספרו "שלושה ימים בקיץ".

ביוגרפיה
אבני-לוי נולד ברעננה להורים שעלו מאפגניסטן ומאיראן. שירת בצה"ל כקצין מודיעין, וסיים תואר ראשון בהיסטוריה של המזרח התיכון ובערבית באוניברסיטה העברית בירושלים ותואר במשפטים. כיהן כדיפלומט בגרמניה, בסרביה, במונטנגרו ובפולין, בשנים 2008–2011 שימש כדובר משרד החוץ, וב-10 באוקטובר 2010 מונה לשגריר ישראל בסרביה ובמונטנגרו וכיהן בתפקיד זה עד קיץ 2016.

בתקופת כהונתו כשגריר בבלגרד נודע ביחסיו החיוביים עם צמרת הממשל הסרבי, ובפרט עם ראש הממשלה אלכסנדר ווצ'יץ'. ביום עזיבתו את התפקיד הגיעו ראש הממשלה ושר הפנים לנמל התעופה כדי להיפרד ממנו. אבני-לוי היה אחד השושבינים העיקריים לחקיקת החוק הסרבי להשבת רכוש יהודי ללא יורשים (2015), המשמש דוגמה למדינות אחרות באירופה. הוא זכה במספר אותות הוקרה על כהונתו כשגריר, ונבחר על ידי אמצעי התקשורת כאחד האנשים המשפיעים ביותר בבלגרד. היה השגריר הראשון של ישראל בבלגרד שביקר בקוסובו ונפגש עם צמרת הממשל הקוסוברי, לרבות עם ראש הממשלה האשים ת'אצ'י והנשיאה אטיפטה יאהיאגה.

ב-2020 מונה לשגריר ישראל בליטא, והוא כיהן בתפקיד עד 2022 כשהוחלף על ידי הדס ויטנברג זילברשטיין.

קריירה ספרותית
אחד מספריו עובד לסרט. קובץ הסיפורים "גן העצים המתים" (1995) נחשב פורץ דרך במועד פרסומו. הרומן "דודה פרהומה לא הייתה זונה" נחשב אחד מספריו הבולטים, לצד "איש ללא צל" והרומן "רוכלי האהבות".

זכה בפרס ראש הממשלה לסופרים עבריים לשנת תשס"ח. ספריו תורגמו לגרמנית, לפולנית, לסרבית, לאלבנית וליוונית. הוא פרסם מספר רשימות ביקורת בעיתונות (הארץ, ידיעות אחרונות), בהן החל להזדהות לראשונה בשמו האמיתי (לוי) לצד שמו הספרותי. הוא זכה במספר תחרויות ספרותיות (בעיתון "הארץ", בעיתון "מעריב-את" ועוד).

ספרו "שלושה ימים בקיץ" זכה בפרס ברנר בשנת 2024. בינואר 2025 הוכרז אבני לוי כזוכה בפרס ספיר לספרות לשנת 2024 על ספרו זה. הוא יקבל מענק של 180 אלף ש"ח וספרו יתורגם לערבית ולשפה נוספת לפי בחירתו.

חיים אישיים
אבני הוא הומוסקסואל, ולו ולבן זוגו בן ובת שנולדו בהליך פונדקאות.

ספריו
 גן העצים המתים (1995), ספרו הראשון, הספר, שעורר עניין רב, עוסק בחוויית היציאה מהארון והמשיכה המגנטית לגרמניה – שני אלמנטים שיוסיפו לאפיין את כתיבתו. הספר נחשב ציון דרך בתולדות הספרות הישראלית הלהט"בית. לצד שבחים ספרותיים, עוררה התנגדותו של אבני-לוי להיחשף פומבית ביקורת נוקבת מצד פעילים בקהילה הלהט"בית בישראל.
 כנגד ארבעה בנים (זמורה ביתן, 1998), ספרו השני, כולל ארבע נובלות.
 דודה פרהומה לא הייתה זונה (עם עובד, 2002), ספרו השלישי, הוא הרומן המלא הראשון של אבני.
 איש ללא צל (זמורה ביתן, 2007) עוסק בדיפלומט ישראלי המסתבך בפרשיית ריגול. ספר זה זכה במענק פיתוח לצורך עיבוד לקולנוע.
 שירת החטאים (כנרת זמורה ביתן, 2010)
 רוכלי האהבות (2016, הוצאת זמורה-ביתן)
  הסתיו של מיכאלה (2020, הוצאת כנרת זמורה-ביתן)
 שלושה ימים בקיץ (2023, הוצאת כנרת זמורה-ביתן). הספר זיכה את המחבר בפרס ברנר לשנת 2024 ובפרס ספיר לשנת 2024.

 קישורים חיצוניים 




 קטע מהספר "איש ללא צל", באתר pridezine.com


 בתיה שמעוני, 'החזון הגליציוני והיהודי החדש-ישן: גלות וריבונות ביצירתו של יוסי אבני-לוי', בתוך: עופר שיף (עורך), גלויות ישראליות, עיונים: סדרת 'נושא', 2015, הוצאת מכון בן-גוריון, אוניברסיטת בן-גוריון בנגב, עמ' 252–279


טוריו באתר "הארץ":







על כתביו:



 דן לחמן, איש ללא צל / יוסי אבני–לוי, באתר e-mago, 7 ביוני 2008
 אריק גלסנר, על "שירת החטאים", של יוסי אבני-לוי, הוצאת "זמורה ביתן", ביקורות ספרות - מעריב, 21 בפברואר 2010



 הערות שוליים 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:סופרים ישראלים
קטגוריה:סופרים להט"בים ישראלים
קטגוריה:שגרירי ישראל בליטא
קטגוריה:שגרירי ישראל בסרביה
קטגוריה:שגרירים במונטנגרו
קטגוריה:דוברים ישראלים
קטגוריה:בוגרי תיכון כצנלסון
קטגוריה:בוגרי האוניברסיטה העברית בירושלים
קטגוריה:בוגרי האוניברסיטה העברית בירושלים: משפטים
קטגוריה:זוכי פרס ברנר
קטגוריה:זוכי פרס היצירה לסופרים ומשוררים
קטגוריה:זוכי פרס ספיר
קטגוריה:ישראלים שנולדו ב-1962